Weird Scenes Inside the Gold Mine
Weird Scenes Inside the Gold Mine drugi je kompilacijski album američkog progresivnog rok i bluz sastava The Doors, koji je u dvostrukom LP formatu objavila izdavačka kuća Elektra Records u januaru 1972. Naslov ovog kompilacijskog albuma preuzet je iz dijela stiha njihove antologijske pjesme "The End" s prvog albuma. Objavljen je nakon smrti njihovog pjevača Jima Morrisona, koji je napisao tekstove za skoro sve pjesme na ovom muzičkom izdanju. On je zajedno sa gitaristom Robbijem Kriegerom i orguljašem Rayom Manzarekom bio i njihov kompozitor. Jedina pjesma na albumu koja nije njihovo autorsko djelo je "(You Need Meat) Don't Go No Further" bluz velikana Willie Dixona, a koju je otpjevao Ray Manzarek. Objavljen je ubrzo nakon što je grupa The Doors objavila svoj prvi album bez Morrisona, pod nazivom "Other Voices". Za razliku od prethodne kompilacije, na ovoj je manja usredsređenost na njihove hitove, već više na muzičku raznolikost sastava i njihovim stremljenjima ka avangardi i progresivnoj rok muzici. "Weird Scenes Inside the Gold Mine" dostigao je 55. mjesto na Billboardovoj 200 ljestvici najpopularnijih, a 1980. Ameriko udruženje diskografskih kuća dodijelilo mu je zlatni certifikat. Ponovo je objavljen 19. aprila 2014. na specijalnom vinilu boje ćilibara, a potom je prvi put objavljen na CD-u 19. 05. 2014. Omot je dizajnirao Bill Hoffman, a fotografije Joel Brodsky. Na omotu albuma nalazi se i esej Brucea Harrisa, nacionalnog publiciste Elektra Recordsa, koji govori o utjecaju grupe The Doors na američku kulturu, rok-muziku i kulture drugih zemalja.